### Marija Špelič

**Golnik 158**

**4204 Golnik Ljubljana, 4. avgust 2007-08-04**

### Za objavo v Utripu

### Ali so s srednjo strokovno izobrazbo v zdravstveni negi kolegi in kolegice dobili mesto, ki jim pripada ?

Zdravstveni tehniki, srednje medicinske sestre in vsi tisti neimenovani srednji strokovni poklici v zdravstveni negi, katerih poimenujemo po trenutni modi ali muhi enodnevnici, ki potem bremeni cele generacije mojih kolegic in kolegov, so najštevilčnejši del zdravstvene nege, in jih je okoli 9000. Tudi vsi ostali si že dolgo časa želimo, da bi nam pustili stare nazive, saj se že vsi čudijo, blago rečeno, našim rednim menjavam nazivov po strokovnih izobrazbah. Nisem slišala, da bi zdravnik bil kdaj drugega kot zdravnik, pravnik kot pravnik in če sežemo na peto stopnjo ekonomski tehnik kaj drugega kot ekonomski tehnik.

Ne bom negativno odreagirala, vendar se sprašujem - do kdaj bomo sledili idejam posameznikov, ki nam tako globoko sežejo v življenje? Zakaj se še vedno išče nekaj, kar je že najdeno? Zakaj hočejo biti pametnejši in radi izstopajo in se potem čudijo, da se jim včasih blagohotno nasmejijo, če ne hudo kritizirajo?

Medicinske sestre in zdravstveni tehniki, tako ali drugače, po številu ali obremenitvi predstavljajo steber našega sestrstva, imajo srednjo strokovno šolo v vsakem primeru, se dodatno izobražujejo, nabirajo pridno točke, ki so nujne za napredovanje, vendar največkrat je težavno priti do tega, kajti za njih tudi največkrat zmanjka denarja za izobraževanje. Pa ne, da bi človek koga za to krivil, tudi glavne medicinske sestre iščemo možnosti, da pošljemo te ljudi na izobraževanje, kajti tudi me ne moremo upravljati s tem denarjem.

Srednja strokovna šola ni tako malo, peta stopnja izobrazbe nikakor ne more govoriti o tem, da naenkrat te naše kolegice in kolegi ne morejo v elitni krog sestrstva. Pozabljamo, da imajo tisti, s katerimi jih enačimo v tujini, le tečaje ali največ 1-2 letno izobraževanje in so v rangu bolničarjev. Torej jih ne moremo nikakor enačiti.

Vseeno, samo toliko na vpogled. Vendar to ni predmet mojega današnjega pisanja.

V vsakem primeru bi to morali biti cenjeni in enakovredni partnerji v sklopu našega negovalnega tima in prav tako sodelovati v vseh nivojih upravljanja, saj imajo svoje znanje, bogate izkušnje in predvsem se bodo trudili, da s svojim strokovnim znanjem pomagajo razsvetliti in predstaviti svojo vlogo v strokovnem pogledu in se postaviti za svoje pravice.

Kajti vse glasneje se slišijo njihova razmišljanja in sluti njihovo nezadovoljstvo.

Nikar ne recite, saj obstaja sindikat, pa naj tam iščejo svoje pravice.

Tukaj govorimo o borbi za stroko in nikakor ne o tem, da bi enakopravno, odgovorno sodelovala v organih društev, ki so civilnega značaja in ki sprejemajo vse zainteresirane. Govorimo o stroki in vplivu stroke znotraj Zbornice zdravstvene nege, kjer je mesto in čas tudi za zdravstvenega tehnika ali medicinsko sestro s srednjo strokovno izobrazbo, ki imata veliko znanja in izkušenj. Slednji bi s seboj prinesli vse tisto, kar nam manjka, kajti govorimo o tistih osebah, ki s pacienti delijo največ; bolečino, težke neprespane noči, borbo za življenje, tolažbo, sotrpljenje, držanje za roko. Rada bi tolikokrat povedala in dopovedala, da so te medicinske sestre s srednjo strokovno izobrazbo temelj našega sestrstva, one so tiste, ki so stalno ob pacientu in na žalost nikakor ne me, višje ali diplomirane medicinske sestre, ki se borimo z gorami papirjev in nalog, ki so bolj administrativno upravne narave, poleg vsega drugega.

Licence:

Pa še nekaj o najbolj aktualni temi zadnje čase- licencah in pojasnilu poslovanja naše krovne organizacije .

Ministrstvo za zdravje je pooblastilo Zbornico-Zvezo za vodenje registra in licenc MS in ZT. Vsak posameznik bo moral skrbeti za svojo strokovno rast in nabirati kreditne točke za obnovitev licenc.Vsak član Zbornice –Zveze  plačuje članarino 0.5 % od bruto osebnega dohodka ( nov predlog je,da bi se zvišala na 0.6% ) in  na Zbornici-Zvezi ni sklada za izobraževanje od sistemskega denarja, natančno od članarine.

Obstaja samo sklad za izobraževanje, v katerega odvajajo strokovne sekcije  10% od kotizacije. Denar od članarine se deli 50% Zbornici in 50% Društvom. Najmanj kar si želimo je, da bi Zbornica kot naša krovna organizacija podprla predvsem stroko. Da se ne bi potem vsak posameznik spraševal, kaj ima od članarine?

Zato tudi konkretno idejo o vključevanju osebe s srednjo zdravstveno šolo v Upravni odbor, katero bom skušala predstaviti na tem odboru Zbornice – Zveze, kjer sem pred kratkim postala koordinatorica strokovnih sekcij. Po tehtnem premisleku sem se javila za to funkcijo, ker verjamem, da se morajo dobre ideje podpreti in slabe ovreči.

Nekaj misli za konec:

Ljudje smo toliko bogati, kolikor imamo znanja, izobraževanja, plemenitosti, toliko kolikor imamo moralnih vrednot, poguma in volje, da pomagamo drugim, da jim olajšamo trpljenje,da se borimo za pravice, za strokovno mnenje, ki ga bomo izpovedali in ki bo merljivo, dokazljivo in katero bo povedano tam, kjer je hram naše stroke. Za nas je to Zbornica in Zbornica naj bo enaka za vse nas. Zdravstveni tehniki ali srednje medicinske sestre so steber, so najštevilčnejši del te Zbornice .Zato jim dajmo mesto, ki jim pripada, poslušajmo njihove ideje, njihove strokovne ugotovitve in nasvete. Zbornica mora biti mesto, kjer se stroki postavljajo temelji, se dela nadgradnja, se vse naše delo kontrolira, ocenjuje, popravlja, kjer je stroka prva in prostor za izdelovanje smernic, algoritmov, napotkov, dajanje pomoč pri strokovnih zadregah.

Zbornica ne sme biti poligon za posamezne ljudi, ki skrbijo le za razvoj svojih karier.

Nekega dne mi je starejša medicinska sestra, ki je že dolgo v pokoju in ki je delala tudi pri edukaciji našega kadra rekla:« Oprostite, kolegica ali se vam ne zdi,da dolga leta poudarjate le

svojo pomembnost, svojo prepoznavnost. Zdi se, kot da je vse zaradi vas in mene že malo skrbi, kdaj se boste zopet vrnili k pacientu .«

Ko sem premišljevala o tem sem se spomnila, da je vse, kar je rekla res Nekateri naši pomembni ljudje so rinili to svojo kariero naprej. Še dobro, da imamo ves ta čas zdravstvene tehnike, srednje medicinske sestre in vse kolegice z višjo šolo, ki so neimenovane in ki jih ne poznamo, ki ves ta čas skrbno skrbijo za paciente in z dobrimi primeri iz prakse razvijajo sodobne metode.To so kolegice in kolegi, ki niso nagrajeni z zlatimi in srebrnimi znaki.

### Nočemo,da se vse vrti okoli 30 oseb. Premalo, jih je. Nas je veliko več, zato dajmo našim kolegom in kolegicam s srednjo strokovno izobrazbo mesto, ki jim pripada. Dajmo jim, da strokovno in z izkušnjami sodelujejo na tej poti, ki jo skušamo izoblikovati skupaj.

Pa še to. Pred 6o leti naše kolegice niso imele visoke izobrazbe, niso bile znanstvenice , pa so nam vseeno naredile trdne temelje, odlično so delale s tistim, kar jim je bilo dano in smo lahko ponosne na njih.

Dajmo več priložnosti tudi našim kolegicam in kolegom s srednjo strokovno izobrazbo. Dajmo jim možnost, da nam povedo, kaj si želijo, kaj bi naredile s svojim strokovnim znanjem, kaj bi spremenili. Vključimo jih v upravne organe, saj bomo zato le bolj bogati z znanjem, bolj kompetentni, kajti predstavljajo 9000 članov Potem bomo lahko govorili o pripadnosti in zastopanosti v tej naši strokovni skupnosti.

Tisti, ki bo odgovoril na to pisanje in me negiral bo prvi, ki bo lahko kaj spremenil. Seveda, če bo dokazljiv, če ne bo žaljiv in če bo sprejel moje pisanje kot pozitivno,saj ga vodi edino želja po spremembah, ki so v vsebini in ne izvirajo iz populizma.